Bildeserie: Se hvordan hun gjør det!

Lyd: Hør Marit fortelle om jobben!

Sommerjobben som sædtapper hos Norsvin på Hamar fant Marit Glærum (24) ved en tilfeldighet på Finn.no.

- Jeg tenkte at sædtapper sikkert var en grei jobb, sier Marit om den noe spesielle stillinga.

På Norsvin har de landets beste råner. Foto: Rannveig Urdahl / NRK

Jobben går ut på å få sæd fra landets beste råner over i beholdere som sendes til bønder som vil befrukte purkene sine.

Ivrige råner

Selve akten foregår i en binge med en stålbukk, fantomet, som fungerer som en falsk purkerygg for den ivrige råna. Det er ikke vanskelig å få grisen i det rette humøret.

- Med en gang jeg henter råna skjønner den hva som skal skje, sier 24-åringen.

Grisen begynner å fråde allerede på vei til bingen med stålpurka. Han er klar. Det er Marit også.

- Det ikke så vanskelig. Grisen vet hva han skal gjøre, så gjelder det bare for meg å få tak i penisen når han er i gang.

Tapper sæd på glass

Og det er ikke noe problem, for en råne på opp mot 400 kilo har utstyret i orden. Og han kan holde på en stund!

I flere minutter står råna på stålbukken og tømmer seg. Sæden går i en kopp Marit holder. Hun må medgi at det er en spesiell jobb.

Råna tømmer seg i flere minutter. Foto: Rannveig Urdahl / NRK

- Det er litt sært, men jeg begynner å bli vant til det. I begynnelsen var jeg litt redd for ikke å klare det, men det går fint, sier 24-åringen.

- Oj, nå er koppen full, humrer Marit, når råna har fylt opp et stort beger, omtrent som de du får med kaffe på bensinstasjon.

- Jobben er litt ekstraordinær, men jeg prøver å ikke tenke så mye på akkurat hva det er jeg gjør, sier hun.

Men om det å være profesjonell runker er et bra sjekketriks overfor gutter vet hun ikke.

- Jeg har heldigvis allerede kjæreste jeg, sier Marit og ler.

Alt fra Sommerekspressen